b'\n_START_ARTICLE_\nBroj 55 (2014.)\n_START_SECTION_\nRadnja\n_START_PARAGRAPH_\nRadnja filma temelji se na istinitom doga\xc4\x91aju uo\xc4\x8di jeseni 1991. godine u selu Kusonje, blizu Pakraca. Mala skupina hrvatskih vojnika odlazi u ophodnju improviziranim oklopnim vozilom vlastite izrade. U Kusonjama upadaju u zasjedu, njihovo vozilo je onesposobljeno, a oni su prisiljeni sakriti se u obli\xc5\xbenju ku\xc4\x87u koja nosi ku\xc4\x87ni broj 55, po \xc4\x8demu je film dobio naslov. Njihov otpor udru\xc5\xbeenim snagama pobunjenih Srba, JNA i srpskih specijalaca traje gotovo 24 sata, a usporedno film prati napore njihovih suboraca da ih izvuku iz okru\xc5\xbeenja.\n_START_SECTION_\nIstinit doga\xc4\x91aj\n_START_PARAGRAPH_\nPodrobniji \xc4\x8dlanci o temama: Zasjeda u Kusonjama i Pokolj u Kusonjama 8. rujna 1991._NEWLINE__NEWLINE_Da bi se obranilo Pakrac, trebalo je osloboditi njegovo zale\xc4\x91e, te zaustaviti napredovanje tzv. Banjalu\xc4\x8dkog korpusa i presijecanje autoceste Zagreb - Beograd. U prvoj oslobodila\xc4\x8dkoj akciji tog podru\xc4\x8dja, na katoli\xc4\x8dki blagdan Male Gospe, 8. rujna 1991., skupina hrvatskih branitelja, pripadnika \xe2\x80\x9eA\xe2\x80\x9c satnije 105. brigade ZNG-a, u improviziranom oklopnom vozilu oti\xc5\xa1la je u izvi\xc4\x91anje. Na ulazu u selo Kusonje nisu nai\xc5\xa1li na neprijatelja, pa su nastavili dalje. U selu su upali u zasjedu \xc4\x8detnika naoru\xc5\xbeanih i potpomognutih pripadnicima Jugoslavenske narodne armije. Neprijatelj je bio daleko brojniji i bolje naoru\xc5\xbean. Oklopno vozilo je bilo onesposobljeno, te su se sklonili u ku\xc4\x87u sa ku\xc4\x87nim brojem 55. Ku\xc4\x87a je napadnuta, a branitelji su pru\xc5\xbeali \xc5\xbeestoki otpor do idu\xc4\x87eg jutra. Ve\xc4\x87ina branitelja do tada je ve\xc4\x87 poginula, a pre\xc5\xbeivjeli su bili prisiljeni na predaju kada je neprijatelj minirao ku\xc4\x87u, u jutarnjim satima 9. rujna. Suprotno svim konvencijama, mu\xc4\x8deni su do smrti i bagerom zatrpani u zajedni\xc4\x8dku masovnu grobnicu. Svih 20 branitelja (od kojih je 18 iz Bjelovara) prona\xc4\x91eno je u zajedni\xc4\x8dkoj grobnici 29. sije\xc4\x8dnja 1992. u Rakovom Potoku (pokraj Kusonja), zajedno sa jo\xc5\xa1 23 civilne \xc5\xbertve. Na obilje\xc5\xbeavanju druge obljetnice, 8. rujna 1993., \xc4\x8detnici su postavili minu od koje je nekoliko ljudi poginulo i ranjeno. Me\xc4\x91u te\xc5\xa1ko ranjenima bila je i Zorica Posari\xc4\x87, majka jednog od poginulih branitelja. O doga\xc4\x91ajima u Kusonjama, tragi\xc4\x8dnoj obiteljskoj pri\xc4\x8di Zorice Posari\xc4\x87 koja prepoznaje ekshumirano tijelo svoga sina po zlatnom lan\xc4\x8di\xc4\x87u i kri\xc5\xbeu oko vrata, redatelj Miroslav Mikuljan snimio je dokumentarni film Pri\xc4\x8da o zlatnom lan\xc4\x8di\xc4\x87u.\n_START_SECTION_\nProdukcija\n_START_PARAGRAPH_\nHRT je iskazao namjeru snimiti filmove o najva\xc5\xbenijim bitkama u Domovinskom ratu. U vrijeme snimanja filma HRT ima ve\xc4\x87 \xc5\xa1est otkupljenih scenarija, od kojih je Broj 55 prvi u nizu._NEWLINE_Film je utemeljen na istinitom doga\xc4\x91aju, snimljen uz slobodnu umjetni\xc4\x8dku interpretaciju, u organizaciji produkcijske ku\xc4\x87e Telefilm za Hrvatsku radioteleviziju, koja je vlasnik svih prava. Snimanje je zapo\xc4\x8delo 1. listopada 2013. u selu Ru\xc4\x8da, pokraj Velike Gorice. Producent Stanislav Babi\xc4\x87 naglasio je da se ne radi o studijskom filmu, nego o projektu. Na 45 dana uzurpirali su selo, ugasili rasvjetu kako bi vjernije prikazali no\xc4\x87nu atmosferu ratnih Kusonja, a iseljena je i farma od oko 180 posavskih konja (zbog buke), te otkupljena ku\xc4\x87a koja je tijekom snimanja i sru\xc5\xa1ena. Oklopni transporter je pravi, rekonstruiran za potrebe snimanja, a na susjednoj ku\xc4\x87i ispisan je \xc4\x8detni\xc4\x8dki grafit kakav se nalazio i na obli\xc5\xbenjoj ku\xc4\x87i u Kusonjama._NEWLINE_ \xe2\x80\x9eDanas je na sceni bilo 60 statista, a ukupno ih je bilo \xc4\x8dak 150, \xc5\xa1to govori o veli\xc4\x8dini projekta. Uzurpirali smo selo, imamo dvije kamere, ponekad i tri, dvije filmske ekipe, pirotehniku, ovo je velika i ozbiljna produkcija.\xe2\x80\x9d_NEWLINE_ \xe2\x80\x9eAtmosfera na snimanju je sjajna. Gledaju\xc4\x87i do sada snimljene kadrove, mislim da \xc4\x87e biti rije\xc4\x8d o filmu koji \xc4\x87e visoko postaviti ljestvicu za sve budu\xc4\x87e hrvatske filmove.\xe2\x80\x9d_NEWLINE_Kristijan Mili\xc4\x87, redatelj, naglasio je kako je atmosfera tijekom snimanja bila odli\xc4\x8dna, glumci su se dobro pripremili za svoje uloge, a film \xc4\x87e imati i mnogo specijalnih efekata, \xc5\xa1to se u hrvatskim filmovima do sada nije koristilo u tolikoj mjeri. Zbog uporabe ve\xc4\x87ih koli\xc4\x8dina razli\xc4\x8dite pirotehnike na snimanju je bio de\xc5\xbeuran i lije\xc4\x8dnik.\n_START_SECTION_\nPrikazivanje\n_START_PARAGRAPH_\nPremijera filma odr\xc5\xbeana je 19. studenoga 2014. u zagreba\xc4\x8dkom Arena centru, kao premijera prvog pravog ratnog akcijskog filma o Domovinskom ratu kojeg je za Hrvatsku radioteleviziju snimila produkcijska ku\xc4\x87a Telefilm. Zanimanje za premijeru o\xc4\x8dituje se u velikim redovima ispred dvorane, zbog \xc4\x8dega su mnogi stajali u dvorani jer su bila popunjena sva sjede\xc4\x87a mjesta. Na po\xc4\x8detku filma predstavila se filmska ekipa na \xc4\x8delu sa redateljem, koja je pozdravljena ovacijama, a nazo\xc4\x8dni su bili predstavnici i \xc4\x8dlanovi brojnih braniteljskih udruga._NEWLINE_Prikazivao se u 27 hrvatskih kinodvorana i zaradio malo vi\xc5\xa1e od 56.000 dolara. Pogledalo ga je oko 15.000 ljudi.\n_START_SECTION_\nKritike\n_START_PARAGRAPH_\nKritike su bile jednoglasno pozitivne, a podjednako je jako istican manjak dobrih ratnih filmova u hrvatskoj filmografiji. U recenziji pod imenom "Carpenter iz na\xc5\xa1eg sokaka" uvod u recenziju glasi:_NEWLINE_ \xe2\x80\x9eNekoliko zaista dobrih filmova koji su poku\xc5\xa1ali popraviti imid\xc5\xbe hrvatskog ratnog filma, kao \xc5\xa1to su \xe2\x80\x9eSvjedoci\xe2\x80\x9c Vinka Bre\xc5\xa1ana, \xe2\x80\x9e\xc5\xbdivi i mrtvi\xe2\x80\x9c Kristijana Mili\xc4\x87a ili \xe2\x80\x9eCrnci\xe2\x80\x9c Zvonimira Juri\xc4\x87a i Gorana Devi\xc4\x87a, svakako su dobro do\xc5\xa1li, no nisu uspjeli prodrijeti do \xc5\xa1ire publike. Nije ni \xc4\x8dudo, jer rije\xc4\x8d je o ostvarenjima iz kabanice autorskog filma, kakva je i hrvatska kinematografija u cjelini, dok punokrvni, \xc5\xbeanrovski ratni film ovi prostori nisu vidjeli jo\xc5\xa1 otkako je Veljko Bulaji\xc4\x87 objesio kameru o klin. Ba\xc5\xa1 je doti\xc4\x8dni posljednjih godina ne\xc5\xa1to fantazirao o velikoj ratnoj epopeji o Vukovaru, no \xc4\x8dini se da hrvatska kinematografija nema niti novaca niti volje za nove \xe2\x80\x9eBitke na Neretvi\xe2\x80\x9c. Umjesto toga kad smo ve\xc4\x87 prestali \xc4\x8dekati prvi pravi doma\xc4\x87i ratni film, pojavio se ba\xc5\xa1 takav, i to pod kodnim imenom \xe2\x80\x9eBroj 55\xe2\x80\x9c.\xe2\x80\x9d_NEWLINE_Kritiku zavr\xc5\xa1ava s: Ovaj film podsjetio nas je da Domovinski rat nije puka mistifikacija, izvor domoljubnog patosa i dnevnopoliti\xc4\x8dkog ki\xc4\x8da, ve\xc4\x87 istinski dramski rudnik s neiscrpnim bogatstvom tema, motiva, pri\xc4\x8da, doga\xc4\x91aja, anegdota i likova pored kojeg su doma\xc4\x87i filma\xc5\xa1i \xc4\x8detvrt stolje\xc4\x87a prolazili kao pored turskog groblja. Ajde, fala HRT-u da ga je netko kona\xc4\x8dno po\xc4\x8deo iskopavati. _NEWLINE_Film o zlu ne govori o p\xc4\x8delama i cvije\xc4\x87u: Spoj takvog scenarija, kratkih dijaloga, pucnjave toliko da nekog osjetljivog mogu zaboljeti u\xc5\xa1i, atmosferi\xc4\x8dna glazba koje ima taman toliko da se Broj 55 nikako ne mo\xc5\xbee nazvati pateti\xc4\x8dnim, nego zbog spomenute pucnjave, britkih dijaloga i realnosti radnje upotpunjene brojnim krupnim kadrovima, kreira brutalno istinit film. Istinit jer je sukladan \xc4\x8dinjenicama, brutalno istinit jer ne ubla\xc5\xbeava rje\xc4\x8dnik hrvatskih ratnika, buku rata ili njihovu brutalnu smrt. Poruka o potrebi snimanja filmova o Domovinskom ratu nalazi se i ovdje:_NEWLINE_ \xe2\x80\x9eBroj 55 pokazuje da hrvatska kinematografija ima glumce, redatelje, snimatelje sposobne snimiti hrvatsku Zdru\xc5\xbeenu bra\xc4\x87u. HRT i Telefilm nisu HBO i BBC, ali treba nam jo\xc5\xa1 dobrih hrvatskih ratnih filmova. Politi\xc4\x8dari nisu uspjeli razrije\xc5\xa1iti nacionalne probleme na ozemlju Hrvatske zadnjih 100 godina, unato\xc4\x8d Titovoj floskuli da je Partija \xe2\x80\x9cr(j)e\xc5\xa1ila nacionalno pitanje\xe2\x80\x9d. Slika govori tisu\xc4\x87u rije\xc4\x8di, dobar (ratni) film sa\xc4\x8dinjen je od pokretnih slika. Dajte nam dobrih ratnih filmova, Broj 55 vrijedi za budu\xc4\x87nost Hrvatske vi\xc5\xa1e od pet Neretvi, Sutjeski i susreta Josipovi\xc4\x87-Nikoli\xc4\x87 zajedno. Imali smo \xe2\x80\x9cDajte im da \xc4\x8duju\xe2\x80\x9d, imali smo \xe2\x80\x9cHo\xc4\x87u internet\xe2\x80\x9d generaciju, treba nam \xe2\x80\x9cDajte nam dobrih ratnih filmova\xe2\x80\x9d. Odmah i sad.\xe2\x80\x9d_NEWLINE_O samome filmu u superlativima: S tehni\xc4\x8dke strane gledano, film je besprijekoran. ... Gluma\xc4\x8dki je vi\xc5\xa1e nego solidno popunjen ... Kad se na sve to pridoda proto\xc4\x8dna Mili\xc4\x87eva re\xc5\xbeija, koja jako dobro spaja akciju s dramatur\xc5\xa1kim nabojima, scenarij koji je o\xc4\x8di\xc5\xa1\xc4\x87en od svih nepotrebnih stvari kao \xc5\xa1to su patetika ili crtanje o\xc4\x8ditih stvari te vizualni dojam na razini stranih produkcija, nije nikakvo iznena\xc4\x91enja da je Broj 55 postao ne\xc5\xa1to kao minijaturni fenomen u na\xc5\xa1oj kinematografiji, izazvav\xc5\xa1i pa\xc5\xbenju \xc4\x8dak i prije redovitog prikazivanja. Bilo bi lijepo da ovakvi projekti dolaze redovitije i da postanu konstanta u kinima, a ne iznimka od pravila koja se doga\xc4\x91a svake prijestupne godine. Kako je nedavno bila godi\xc5\xa1njica stradavanja pravih branitelja, ovaj tekst jednim dijelom ide i kao sje\xc4\x87anje na njih, ali i poziv da se film odgleda na velikom platnu jer \xc4\x87e time do\xc5\xbeivljaj biti ve\xc4\x87i i bolji._NEWLINE_Jedina kritika pola-pola je sljede\xc4\x87a: Mora se priznati, film je zanatski i profesionalno, dramatur\xc5\xa1ki, kona\xc4\x8dno i emotivno na vrlo visokoj razini. Pripovijest snimljena prema istinitom doga\xc4\x91aju ima potrebitu filmi\xc4\x8dnost u \xc5\xbeanru punokrvnog akcijskog filma. Djelo je to koje u svim svojim segmentima zadovoljava \xc5\xbeanrovske zakonitosti, pa i vi\xc5\xa1e od toga. Kritika zavr\xc5\xa1ava: Na kraju, ipak moram re\xc4\x87i (kao svojevrsni apatrid u zemlji u kojoj sam se rodio, a sve ju manje prepoznajem kao svoju) da, ipak, ne shva\xc4\x87am kona\xc4\x8dnu idejnu potku filma. Komu i \xc4\x8demu je ona usmjerena? Kakva je poruka filma i kako nas kao gledatelje kani pou\xc4\x8diti? Govori li mi ona danas protiv nasilja/zlosilja, osvete, netrpeljivosti i mr\xc5\xbenje? Samoprogla\xc5\xa1eni apatrid ne razumije poruku filma koji vjerno prikazuje jedan doga\xc4\x91aj iz ratne 1991. godine? _NEWLINE_Proma\xc5\xa1aj ovog nerazumijevanja donosi recenzija naslova "Napeti film bez nacionalisti\xc4\x8dkog pametovanja", koja je kriti\xc4\x8dnija prema filmu, ali nagla\xc5\xa1ava nepostojanje ikakve domoljubne patetike i politiziranja: Naime, neke od najboljih stvari u vezi Mili\xc4\x87evog akcijskog filma, koji se temelji na istinitoj pri\xc4\x8di s po\xc4\x8detka rata, zapravo su one kojih u filmu nema. To su jeftino politiziranje, obja\xc5\xa1njavanje \'povijesnih istina\', nacionalisti\xc4\x8dko dociranje i sve ono \xc5\xa1to je bilo standard u hrvatskom filmu devedesetih. Pritom je posve jasno tko se u \'Broju 55\' brani (hrvatska policija), a tko napada (JNA, \xc4\x8detnici), ali Mili\xc4\x87u je na prvom mjestu akcija, odnosno nepodno\xc5\xa1ljiva napetost i stres ratne borbe te kaosa koji nemilosrdna puca\xc4\x8dina proizvodi u ljudima i oko njih. \'Broj 55\' utoliko je vrlo napet film s odli\xc4\x8dnim monta\xc5\xbenim ritmom, ali mu za vrhunsku akciju nedostaje klju\xc4\x8dni element, a to je re\xc5\xbeiserska kontrola nad prostorom u filmu, kao i njegovo koherentno predstavljanje._NEWLINE_Strane kritike su podjednako pohvalne: "U tehni\xc4\x8dkom smislu, film je impresivan. Osim scena okr\xc5\xa1aja koje rabe puno specijalnih efekata (moglo bi se re\xc4\x87i da se cijeli film sastoji uglavnom od pucnjave, \xc5\xa1to polako postaje stalna zvu\xc4\x8dna pozadina), tu je puno raznovrsnog kamermanskog rada - od o\xc4\x8dekivane ru\xc4\x8dne i \xc5\xa1irokokutne snimke, do vrlo u\xc4\x8dinkovitoga kori\xc5\xa1tenju kamera na kacigama vojnika - \xc4\x8dime se gledatelj nalazi usred akcije i podi\xc5\xbee adrenalin."_NEWLINE_B92 donosi: I dok se tokom prve polovine filma gledaocu servira prvoklasna akcija, ne i mnogo vi\xc5\xa1e, s vremenom se poistove\xc4\x87ivanje sa junacima ostvaruje mnogo efikasnije, a ljudske pri\xc4\x8de do kraja filma dobijaju prednost. Suprotno o\xc4\x8dekivanjima, negativci kao takvi jasno ne postoje (osim prepoznavanja nekoliko sterotipa u prikazivanju srpskih vojnika), ve\xc4\x87 su jednostavno prikazani kao suprotstavljena strana. Donosi se i izjava redatelja Kristijana Mili\xc4\x87a: "Redatelj Mili\xc4\x87 ne smatra da bi tematika filma mogla da bude toliko problemati\xc4\x8dna u Srbiji, ponajvi\xc5\xa1e zbog \xc5\xbeanra pri\xc4\x8de i akcenta na likove u ratu, a ne na rat i ratne neprijatelje. \xe2\x80\x9eKod nas je za vrijeme rata bio veoma popularan film \'Lepa sela lepo gore\'. Zna\xc4\x8di, za vrijeme rata, dok smo jo\xc5\xa1 bili u uniformama, gledali smo film o protivni\xc4\x8dkoj strani i poistovje\xc4\x87ivali se sa junacima. Film je dovoljno jak medij da to mo\xc5\xbee podnijeti\xe2\x80\x9c, smatra on."_NEWLINE_Mili\xc4\x87 je kao redatelj bio svjestan da je gotovo nemogu\xc4\x87e snimiti film o tako osjetljivoj temi, a da svi budu zadovoljni. Ne mora se film svima svidjeti, nekome \xc4\x87e biti dobar, nekome lo\xc5\xa1, to je normalno i kod puno boljih filmova, pa i ja kao gledatelj kritiziram druge filmove, kazao je za HRT.\n_START_SECTION_\nNagrade\n_START_PARAGRAPH_\nBroj 55 je sa 8 osvojenih zlatnih arena apsolutni pobjednik 61. pulskog filmskog festivala. Velika zlatna arena za najbolji film dodijeljena je redatelju Kristijanu Mili\xc4\x87u "za film produciran po najvi\xc5\xa1im profesionalnim standardima i film koji daje autenti\xc4\x8dan i emotivan prikaz stvarnog doga\xc4\x91aja iz Domovinskog rata". Mili\xc4\x87 je dobio i Zlatnu arenu za re\xc5\xbeiju, "za majstorsko uprizorenje i vje\xc5\xa1tu re\xc5\xbeiju kompleksnih akcijskih situacija i velikog gluma\xc4\x8dkog ansambla". U kategoriji scenarista, zlatnu arenu dobio je Ivan Pavli\xc4\x8di\xc4\x87, "za jasnu narativnu strukturu i direktnu karakterizaciju odnosa unutar grupe u ekstremnoj situaciji". Veljko Segari\xc4\x87 dobitnik je arene "za zanatski vje\xc5\xa1tu monta\xc5\xbenu izvedbu akcijskog filma visokih tenzija", a u kategoriji scenografije Damir Gabelica "za briljantnu snala\xc5\xbeljivost i autenti\xc4\x8dnu izvedbu koriste\xc4\x87i se pritom vrlo bazi\xc4\x8dnim scenografskim elementima". Film je osvojio i Arenu za kostimografiju, "zbog doprinosa karakterizaciji likova kroz suptilan i autenti\xc4\x8dan dizajn ratnih odora", koja je dodijeljena Vedrani Rapi\xc4\x87. "Za realisti\xc4\x8dnu rekonstrukciju ratne konfuzije i agonije" Zlatna arena dodijeljena je Branku Repalustu i Kristijanu Mr\xc5\xa1i\xc4\x87u u kategoriji specijalnih efekata. Zlatna arena za masku dodijeljena je Ani Bulaji\xc4\x87 \xc4\x8cr\xc4\x8dek, "za bolno realisti\xc4\x8dnu, nenametljivu i raznoliku masku vojnika u situaciji gerilske borbe". Film nije osvojio nagradu publike Zlatna vrata Pule, iako je bio vrlo blizu. Zavr\xc5\xa1io je na drugom mjestu sa ocjenom 4,61. Bolji od njega bio je \xc5\xa0egrt Hlapi\xc4\x87 sa ocjenom 4,68.\n_START_SECTION_\nEkranizacija\n_START_PARAGRAPH_\nHrvatska radio televizija planirala je snimiti 12 igranih filmova na temu Domovinskoga rata. Ideja za taj serijal nastala je jo\xc5\xa1 2009. godine. Tad su Kristijanu Mili\xc4\x87u taj posao povjerili onda\xc5\xa1nji direktor programa Domagoj Buri\xc4\x87 i redatelj Branko Schmidt, uz svesrdnu podr\xc5\xa1ku onda\xc5\xa1njeg urednika Dramskog programa Dra\xc5\xbeena Siri\xc5\xa1\xc4\x8devi\xc4\x87a. Preporuka je bila da se obuhvati cijela Hrvatska \xe2\x80\x93 od Dubrovnika do Vukovara, a dogovoreno je da \xc4\x87e filmovi biti temeljeni na istinitim doga\xc4\x91ajima. Za ne\xc5\xa1to vi\xc5\xa1e od godinue scenaristi Robert Roklicer, Marko Markovi\xc4\x87 i Ivan Pavli\xc4\x8di\xc4\x87 pripremili su \xc5\xa1est od planiranih 12 scenarija. Broj 55 je jedan od njih, a ostali su u svezi s Vukovarom, Nu\xc5\xa1trom, akcijom Orkanom, Maslenicom te Olujom. Zavr\xc5\xa1noj akciji HV-a posve\xc4\x87en je film pod naslovom Zastava. Scenariji su prihva\xc4\x87eni i odobreni, a autori su dobili pohvale i nagrade, no onda je na tome sve stalo. U planu je bila ekranizacija jo\xc5\xa1 doga\xc4\x91aja: obrane Gospi\xc4\x87a, Rujanski rat i obrana \xc5\xa0ibenika, povijesna bitka za Sr\xc4\x91, akcija Bljesak, tenkovska bitka za Karlovac te osvajanje Velebita i ulazak u Knin.'